## Obvezatne upute broj DLS I - redoslijed izbornih radnji i tijek rokova

### NN 105/2013 (21.8.2013.), Obvezatne upute broj DLS I - redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

2360

Na temelju članka 48. Zakona o lokalnim izborima (»Narodne novine«, broj 144/12, dalje: Zakon), Državno izborno povjerenstvo Republike Hrvatske propisuje

OBVEZATNE UPUTE BROJ DLS I

REDOSLIJED IZBORNIH RADNJI I TIJEK ROKOVA

1. Odlukom Vlade Republike Hrvatske od 1. kolovoza 2013. raspisani su dopunski izbori za članove općinskih vijeća općina Kotoriba, Podturen, Peteranec i Petrijanec iz reda pripadnika romske nacionalne manjine.

Odluka Vlade Republike Hrvatske stupa na snagu 22. kolovoza 2013.

Izbori će se održati u nedjelju 22. rujna 2013.

2. Rokovi teku od

23. kolovoza 2013. u 00:00 sati.

3. Prijedlozi kandidacijskih lista za izbor članova predstavničkih tijela iz reda pripadnika nacionalne manjine moraju prispjeti (biti zaprimljeni u) nadležnom izbornom povjerenstvu u roku 14 dana od dana stupanja na snagu odluke o raspisivanju izbora, dakle

5. rujna 2013. do 24:00 sata

(članak 21. stavak 1. Zakona).

4. Nadležno izborno povjerenstvo sastavit će i u lokalnim sredstvima javnog priopćavanja i tisku, na oglasnoj ploči i internetskim stranicama jedinice objaviti sve pravovaljano predložene kandidacijske liste za izbor članova predstavničkih tijela iz reda pripadnika nacionalne manjine kao i zbirnu listu, u roku 48 sati od isteka roka za kandidiranje, dakle

7. rujna 2013. do 24:00 sata

(članak 26. stavak 1. Zakona).

5. Izborna promidžba počinje danom objave zbirnih lista kandidacijskih lista a prestaje 24 sata prije dana održavanja izbora, dakle

20. rujna 2013. u 24:00 sata

(članak 35. stavak 1. Zakona).

6. Zabrana izborne promidžbe (izborna šutnja), kao i objavljivanje privremenih rezultata ili procjena rezultata izbora traje tijekom cijelog dana koji prethodi danu održavanja izbora kao i na dan održavanja izbora do zaključno 19:00 sati, dakle od

21. rujna 2013. u 00:00 sati do

22. rujna 2013. u 19:00 sati

(članak 35. stavak 3. Zakona).

7. Nadležno izborno povjerenstvo objavit će koja su biračka mjesta određena s naznakom koji birači imaju pravo glasovati na pojedinim biračkim mjestima, najkasnije 15 dana prije dana održavanja izbora, dakle

6. rujna 2013. do 24:00 sata

(članak 69. stavak 1. Zakona).

8. Političke stranke dužne su odrediti članove pojedinih biračkih odbora i dostaviti njihova imena nadležnim izbornim povjerenstvima najkasnije 12 dana prije dana održavanja izbora, dakle

9. rujna 2013. do 24:00 sata

(članak 42. stavak 6. Zakona).

Ne odrede li ih, odnosno ukoliko prijedlozi ne prispiju nadležnim izbornim povjerenstvima, nadležna izborna povjerenstva samostalno će odrediti članove biračkih odbora

(članak 42. stavak 6. Zakona).

9. Nadležno izborno povjerenstvo mora imenovati članove biračkih odbora najkasnije 10 dana prije dana održavanja izbora, dakle

11. rujna 2013. do 24:00 sata

(članak 44. stavak 2. Zakona).

10. Glasovanje traje neprekidno

22. rujna 2013. od 7:00 do 19:00 sati

Biračka mjesta se zatvaraju u 19:00 sati. Biračima koji su se zatekli na biračkom mjestu omogućit će se glasovanje i nakon 19:00 sati.

(članak 74. Zakona).

11. Birački odbor mora u što kraćem roku dostaviti zapisnik o svom radu s ostalim izbornim materijalom nadležnom izbornom povjerenstvu, a najkasnije u roku 12 sati od zatvaranja biračkog mjesta, dakle

23. rujna 2013. do 7:00 sati

(članak 65. Zakona).

12. Nadležno izborno povjerenstvo utvrdit će rezultate glasovanja na biračkim mjestima na svom području najkasnije u roku 24 sata od zatvaranja biračkih mjesta, dakle

23. rujna 2013. do 19:00 sati.

13. Kad nadležno izborno povjerenstvo utvrdi rezultate glasovanje bez odgode će objaviti rezultate izbora sukladno zapisnicima o radu.

(članak 86. stavak 3. Zakona).

14. Zaštita izbornog prava ostvaruje su u skladu s odredbama članka 127. do 133. Zakona.

15. Ove Obvezatne upute objavit će se u »Narodnim novinama«, a stupaju na snagu 22. kolovoza 2013.

Klasa: 013-06/13-03/05

Urbroj: 507/11-13-1

Zagreb, 9. kolovoza 2013.

Predsjednik

Branko Hrvatin, dipl. iur., v. r.

Uputa, NN 105/2013-2360